text: Ny borgmester: Det gik for stærkt på valgaftenen
  29 november 2017 kl. 10.34
  Den kommende borgmester på Fanø Kristine Kaas Krog fra Fanø Lokalliste er nu klar til at gå efter en bredere konstituering i det nye byråd. Det sker for at sikre et godt arbejdsklima.
  Efter valget den 21. november lykkedes det ellers for Kristine Kaas Krog at få samlet et flertal på seks mandater bag sig. Men nu er øens nye borgmester åben for, at få de partier der står udenfor med i en bred konstituering.
  - Det gik lidt for stærkt. Vi tror på, at på sådan et lille sted som Fanø, da er det vigtigt med et godt arbejdsklima, siger Kristine Kaas Krog til TV SYD.
  Valget betød, at Fanø Lokalliste, SF, Alternativet og de konservative på valgaftenen samlede et flertal på seks mod fem. Dermed blev den nuværende borgmester Erik Nørreby fra Venstre sendt ud i kulden.
  - De yngre har taget over nu, men jeg tror på det er bedst, hvis vi også kan trække på den politiske erfaring, der er hos de politikere, der lige nu ikke er en del af flertallet, siger Kristine Kaas Krog.
  Den kommende borgmester vil nu invitere Miljølisten, Socialdemokratiet og Venstre til forhandlinger.
  
  